Naturligvis vil lejer være utilfreds, hvis forbrugsregnskabet er ugyldigt, og det er derfor vigtigt, udlejer er opmærksom på at huske alle de nødvendige punkter. Er forbrugsregnskabet ugyldigt, så har lejer, som beskrevet, ikke pligt til at betale en eventuel efterregning, og ligeledes må lejer faktisk stoppe sine aconto-betalinger, indtil der foreligger et gyldigt forbrugsregnskab, hvis dette er mere end 2 måneder forsinket udover den oprindelige frist for udlevering.   Er lejer alligevel utilfreds, så har lejer ret til at gøre indsigelse senest 6 uger efter modtagelse af forbrugsregnskabet. Som beskrevet tidligere, så er det udlejers pligt at oplyse lejer om denne mulighed i forbrugsregnskabet.   Gør lejer indsigelse mod forbrugsregnskabet, skal det ske skriftligt og være grundigt begrundet. En indsigelse er altså ikke gyldig, hvis lejer blot ytrer sin utilfredshed med beløbet. Har lejer dog foretaget en gyldig indsigelse, og ønsker udlejer at fastholde sit krav, så har udlejer pligt til at indbringe sagen for huslejenævnet inden for 6 uger efter lejers indsigelsesfrist er udløbet – dvs. 12 uger efter lejers modtagelse af forbrugsregnskabet. I en sådan situation vil huslejenævnet afgøre uenigheden. Er udlejer derimod enig med lejer i indsigelsen, så kan det løses uden inddragelse af advokater.